লন্ডনে জঙ্গি হামলায় সাত জনের মৃত্যু ও প্রায় ৪৭ জনের আহত হওয়ার পরে ব্রিটেনের ১৩০ জন ইমাম ও ধর্মীয় নেতারা সিদ্ধান্ত নিলেন, যে দু’জন জঙ্গি এই হামলায় জড়িত তাদের জন্য কোনও জানেজার নমাজ বা অন্ত্যেষ্টির সময়কার প্রার্থনা করা হবে না।
গত শনিবার লন্ডন ব্রিজের উপর জঙ্গি হামলায় জড়িত তিন জনের মধ্যে দু’জনের পরিচয় জানা গিয়েছে। একজন হল খুরাম সাজাদ বাট ও অন্যজন রাচিড রেডউনে। বাটের জন্ম পাকিস্তানে আর রাচিড মরোক্কোর বাসিন্দা বলে জানিয়েছে গোয়েন্দা সংস্থা।
এদের অন্ত্যেষ্টিক্রিয়ার সময় যাতে কোনও ইমামই জানেজার নমাজ না পড়েন, তার জন্যও একটি বিবৃতিতে আবেদন করেছেন এই ধর্মীয় নেতারা। 
আরও পড়ুন:—
কফি শেষ করতেই শুনি, টেররিস্ট অ্যাটাক! হত ৭
জঙ্গি হামলার পর পালাননি! ব্রিটিশ মন্ত্রী যা করলেন, এদেশের নেতাদেরও শেখা উচিত
সাধারণত যে কোনও মুসলমানের মৃত্যুর পরে এই বিশেষ প্রার্থনা করা হয়ে থাকে। মৃতের কৃতকর্মের কথা সেই সময় বিবেচনা করা হয় না। কিন্তু এক্ষেত্রে এই ইমামদের পক্ষে একটি বিবৃতিতে বলা হয়েছে, ‘‘এই আততায়ীদের জন্য ইসলামে আমরা নির্দিষ্ট প্রার্থনা করব না, কারণ তারা যে অসমর্থনযোগ্য কাজ করেছে তা ইসলামের শিক্ষার সম্পূর্ণ বিরোধী।’’
সাম্প্রতিক ম্যাঞ্চেস্টার ও লন্ডনের জঙ্গি হামলার কড়া নিন্দা করেছে মুসলিম কাউন্সিল অফ ব্রিটেনের সঙ্গে জড়িত এই ইমামরা। এই ঘটনাগুলিকে তাঁরা ‘ঠাণ্ডা মাথায় খুন’ বলেও বর্ণনা করেছেন। তাঁদের কথায়, ‘‘আমরা জঙ্গি হামলায় আহত ও নিহত ব্যক্তিদের পরিবারের কষ্ট বুঝতে পারছি। আমরা আল্লাহর কাছে প্রার্থনা করি, অপরাধীদের বিচার যেন তাঁর দরবারে হয়।’’